section_heading: Sjevernoeuropska Formula Renault 2.0
paragraph_text: Godine 2011. Rus je nastupao i u Sjevernoeuropskoj Formuli Renault 2.0, za momčad Koiranen bros., a jedan od momčadskih kolega mu je još jednom bio Carlos Sainz. Sezona je započela 9. travnja na stazi Hockenheimring, a sastojala se od osam rundi. Na stazama Hockenheimring, Assen, Most i Monza su se vozile tri utrke, do su se na stazama Spa-Francorchamps, Nürburgring, Oschersleben i Zandvoort vozile dvije utrke. Od samog početka, Kvjat i Sainz su bili jedini kandidati za naslov. Od 20 utrka, Kvjat i Sainz su pobijedili na njih 17. Prva utrka pripala je Rusu, no nakon toga Sainz pobjeđuje na sljedeće tri utrke. Na drugoj utrci druge runde na Spa-Francorchampsu, Kvjat stiže do još jedne pobjede, no nakon toga Sainz opet na sljedeće tri utrke (dvije na Nürburgringu i jednu na Assenu) ostvaruje pobjedu. Slijede tri utrke na kojima pobjede ostvaruju Robin Frijns, Joni Wiman i Tio Ellinas. Sainz još jednom nakon toga pobjeđuje uzastopno na tri utrke (jednom na Oscherslebenu i dva puta na Zandvoortu), dok Kvjat na istim utrkama ostvaruje dva postolja. Na posljednje dvije runde, odnosno šest utrka na Mostu i Monzi, Kvjat pobjeđuje čak pet puta, dok Sainz samo jednom. Međutim, Rusu to nije bilo dovoljno za naslov prvaka. S ukupno 441 bodom osvaja titulu viceprvaka, dok Sainz s 489 bodova osvaja naslov u Sjevernoeuropskoj Formuli Renault 2.0.<ref> Formula Renault 2.0 NEC 2011 standings - Driver Database. Pristupljeno 7. siječnja 2021.